tartuNLP/wikipedia-smugri-20251201 huggingface dataset:
DePaulin yliopisto

DePaulin yliopisto () on yksityinen tutkimusyliopisto Chicagossa, Illinoisissa. Yliopistossa on kaiken kaikkiaan yli 25 000 opiskelijaa ja se on nimetty Vincent de Paulin mukaan.
Yliopiston urheilujoukkueet tunnetaan nimellä "Blue Demons" ja koulu kilpailee Big East Conferencessa.
Nukleosididifosfaattikinaasi

Nukleosididifosfaattikinaasit ovat entsyymejä, jotka katalysoivat reversiibeliä fosfaattiryhmän siirtoa nukleosiditrifosfaatilta nukleosididifosfaatille, jolloin muodostuu uusi nukleosiditrifosfaatti ja uusi nukleosididifosfaatti. Entsyymit on aktiivisia sytoplasmassa ja mitokondrioissa.
Toiminta.
Nukleosididifosfaattikinaasit ovat rakenteeltaan oligomeereja ja eukaryoottien ja prokaryoottien entsyymit ovat rakenteeltaan hyvin samankaltaisia. Pienin toimiva entsyymi on dimeeri, mutta tyypillisesti bakteerien entsyymit ovat tetrameerejä ja eukaryoottien heksameerejä.
Nukleosididifosfaattikinaasi hyväksyy substraateikseen monet eri riboosi- ja deoksiriboosifosfaatit. Affiniteeteissa on kuitenkin eroja ja voimakkaimmin entsyymeihin sitoutuvat guanosiininukleotidit ja heikoimmin sytidiinin sisältävät nukleotidit. Nisäkkäillä ATP:n konsentraatio soluissa on huomattavasti suurempi kuin muiden nukleotiditrifosfaattien ja ATP toimiikin yleensä fosfaattiryhmän luovuttajana. Prokaryooteilla tilanne on toinen ja yleinen luovuttaja on GTP. 
Nukleosididifosfaattikinaasi sitoutuu nukleosiditrifosfaattiin, jolloin sen aktiivisen kohdan histidiiniaminohappo fosforyloituu. Nukleosididifosfaatti vapautuu, jonka jälkeen fosforyloituneeseen entsyymiin liittyy nukleosididifosfaatti, jolle entsyymi siirtää fosfaattiryhmän. Kaksiarvoiset metalli-ionit, kuten magnesiumin, mangaanin, kalsiumin, koboltin ja sinkin ionit muodostavat komplekseja substraattien kanssa ja näin toimivat entsyymin aktivoijina. Tehokkain on magnesiumioni. Sekä substraattien että tuotteiden suuri konsentraatio inhiboi nukleosididifosfaattikinaasin toimintaa.
Biologinen rooli.
Nukleosididifosfaattikinaasi säätelee nukleosididifosfaattien ja -trifosfaattien välistä tasapainoa ja osallistuu niiden valmistamiseen niitä tarvittaessa. Muun muassa sitruunahappokierron yhteydessä entsyymi katalysoi ATP:n muodostumista GTP:stä ja ADP:stä. Entsyymillä on havaittu rooli myös etäpesäkkeiden synnyssä syövän yhteydessä.
Juuriperhosmaiset

Juuriperhosmaiset (Hepialoidea) on hieman yli 600 melko alkeellista yöperhoslajia kattava perhosten yläheimo. Vaikka ryhmää perinteisesti pidetään pikkuperhosina (Microlepidoptera) siihen kuuluu eräitä kookkaimmista perhoslajeista.
Juuriperhosmaiset ovat eräs alkeellisimmista nykyisin elävistä perhosryhmistä. Muiden Exoporia-ryhmän perhosten tapaan niiden etu- ja takasiivet omat jokseenkin samanmuotoiset ja siipisuonitus on molemmissa siipipareissa samanlainen, eikä siipiä yhdistävää frenulumia ole. Etusiiven takaosan "jugum"iksi kutsuttu liuska tarttuu takasiiven etuosan siipisuoniin. Etenkin naaraan genitaalit poikkeavat rakenteeltaan "kehittyneempien" perhosten genitaaleista. Yläheimon tunnusomaisena piirteenä imukärsä on surkastunut korkeintaan perhosen pään pituiseksi, eikä aikuinen perhonen nauti ravintoa. Yleensä imukärsä puuttuu kokonaan. Myös tuntosarvet ovat tavallisesti lyhyet. Kooltaan lajit vaihtelevat pienehköistä varsin kookkaisiin, australialaisen "Zelotypia stacyi" -lajin siipivälin ollessa jopa 250 mm. Useimmiten naaraat houkuttelevat koiraita luokseen erittämiensä feromonien avulla, mutta muutamissa suvuissa tilanne on päinvastainen ja koiraat houkuttelevat naaraat luokseen, mikä on perhosten joukossa varsin harvinaista. Suomalaisista lajeista humalaperhosen ja pikkujuuriperhosen koiraat houkuttelevat. Koiraiden feromonituotanto tapahtuu sekä siivissä että raajoissa olevista hajutupsuista, joiden arvellaan kehittyneen toisistaan riippumatta muutamia kertoja yläheimon sisällä.
Aikuisten perhosten koosta huolimatta juuriperhosmaisten munat ovat hyvin pieniä ja yksi naaras tuottaa useita tuhansia munia. Toukat elävät piilottelevaa elämää kovertaen usein käytäviä ravintokasvinsa juurten sisään. Joukossa on kuitenkin myös kariketta, sammalia ja jopa muita selkärangattomia syöviä lajeja. Toukkien tuntomerkit ja elintavat ovat kuitenkin monilla lajeilla tuntemattomat.
Taksonomisesti yläheimo jaetaan viiteen heimoon, joiden keskinäiset sukulaisuussuhteet eivät ole hyvin selvillä. Erottavat tuntomerkit liittyvät siipien, raajojen ja suuosien rakenteisiin. Heimoista kaksi sisältää vain yhden lajin varsinaisten juuriperhosten ollessa lajimäärältään ylivoimaisesti suurin ja laajimmin levinnyt heimo. Levinneisyydeltään ryhmä kattaa suurimman osan maailmaa, mutta vain kuuden suvun levinneisyys ulottuu yli eläinmaantieteellisen alueen rajan. Juuriperhosmaiset puuttuvat kokonaan Madagaskarilta ja suuresta osasta trooppista Länsi-Afrikkaa. Lisäksi lajit keskittyvät mantereille: Japania ja Kuriileja lukuun ottamatta Tyynenmeren ja Karibianmeren saarten yhteenlaskettu lajimäärä on vain muutamia. Syytä yläheimon lajien paikoittaiseen levinneisyyteen ja pieneen lajimäärään ei tunneta.
Varhaisimmat juuriperhosia muistuttavat fossiilit ovat 35 miljoonan vuoden takaa.
Alexandra Popp

Alexandra Popp (s. 6. huhtikuuta 1991 Witten) on saksalainen jalkapalloilija, pelipaikaltaan keskikenttäpelaaja. Hän on pelannut Saksan maajoukkueessa 121 maaottelua ja tehnyt 59 maalia syyskuun 2022 puoliväliin mennessä. 
Popp esiintyi ensimmäisen kerran Saksan maajoukkueessa 18-vuotiaana helmikuussa 2010. Hän pelasi MM-kilpailuissa vuosina 2011 ja 2015 ja teki jälkimmäisessä turnauksessa yhden maalin. Hän voitti olympiakultaa Rio de Janeiron olympialaisissa 2016. MM-kilpailuissa 2019 hän pelasi Saksan kapteenina kaikki viisi ottelua alusta loppuun ja teki maalin alkulohko-ottelussa Etelä-Afrikkaa vastaan sekä neljännesvälieräottelussa Nigeriaa vastaan. EM-kilpailuissa 2022 hän pelasi viisi ottelua ja teki kuusi maalia, millä hän oli turnauksen paras maalintekijä yhdessä englantilaisen Beth Meadin kanssa. Hän teki neljässä ensimmäisessä ottelussaan maalin kussakin ja välieräottelussa Ranskaa vastaan Saksan molemmat maalit. Hän saavutti hopeaa Saksan hävittyä Englannille loppuottelussa, josta hän oli loukkaantumisen vuoksi poissa. Popp valittiin turnauksen tähdistökentälliseen.
Popp oli vuonna 2010 voittamassa alle 20-vuotiaiden maailmanmestaruutta ja hänet palkittiin turnauksen parhaana pelaajana ja parhaana maalintekijänä.
Seuratasolla Popp edustaa VfL Wolfsburgia. Hänen aiempia seurojaan ovat FC Silschede, 1. FFC Recklinghausen ja FCR 2001 Duisburg.
Pohjoisen enkeli

Pohjoisen enkeli () on Antony Gormleyn tekemä veistos, joka sijaitsee Gatesheadin kaupungissa Pohjois-Englannissa. Patsas on 20 metriä korkea ja 54 metriä leveä teräksinen enkeli. Pohjoisen enkeliä alettiin rakentaa vuonna 1994 ja se valmistui vuonna 1998. Veistos maksoi miljoona englannin puntaa.
Katso itään -politiikka

Intian vuonna 1991 käyttöön ottama katso itään -politiikka kuvastaa Intian politiikan strategista muutosta. Politiikka kehitettiin ja otettiin käyttöön pääministeri P. V. Narasimha Raon hallituskaudella. Raon seuraajat Atal Bihari Vajpayee ja Manmohan Singh ajoivat politiikka voimakkaasti.
Intialainen journalisti Sunanda K. Datta-Ray on kirjoittanut katso itään -politiikkaa käsittelevän kirjan "Looking East to Look West: Lee Kuan Yew's Mission India". Datta-Rayn mukaan Rao kehitti politiikan ensimmäiseksi vaiheeksi strategiaa, jonka tavoitteena on edistää Yhdysvaltojen kanssa tapahtuvaa taloudellista ja turvallisuusyhteistyötä. Lopulta politiikasta kuitenkin tuli itsessään tavoite. Tämä oli pitkälti pääministerin mentorin Lee Kuan Yewin ansiota. Politiikan johtavana ajatuksena on, että Intian tulisi tehdä yhteistyötä Aasiassa sijaitsevien naapurimaidensa kanssa integroituakseen osaksi maailmaa. Intian tulevaisuus ja taloudellinen etu rakentuvat parhaiten itä- ja Kaakkois-Aasian maiden kanssa tehtävässä yhteistyössä. Katso itään on pyrkimys muodostaa syvempiä suhteita Intian itänaapureina olevien maiden kanssa. Osallistuminen Kaakkois-Aasian yhteistyöelimen ASEANin toimintaan on osoitus Intian näkemyksestä alueen merkityksestä maan kehitykselle. Intian pääministerin Manmohan Singhin mukaan katso itään -politiikka ei ole ainoastaan taloudellinen politiikka vaan myös strateginen muutos Intian näkemyksestä maailmaa kohtaan.
Benjamin Vulliamy

Benjamin Vulliamy (1747–1811) oli englantilainen kelloseppä. Hän seurasi ammatissa sveitsiläissyntyistä isäänsä. Benjamin Vulliamy pääsi kuningas Yrjö III:n suosioon ja sai vuonna 1773 nimityksen Kuninkaalliseksi kellojen hovihankkijaksi.
Vulliamyn valmistama kello valittiin mittaamaan virallista Lontoon aikaa kuninkaallisessa observatoriossa, joka sijaitsi siihen aikaan Kew’ssa, 
Tämän Vulliamyn tarkkuuskellon pyöräkoneisto oli ripustettu herkkien kuulalaakerien ja heinäsirkkamaisten tukirakenteen varaan, mikä vähensi voitelun tarvetta. Siinä käytettiin gridiron-heiluria, jonka pituus ei muuttunut lämpölaajenemisen takia, joten kello pysyi hyvin ajassa, vaikka observatorion lämpötila vaihteli. 
Vulliamy tuli kuuluisaksi takanreunuksella pidettävien koristeellisten kellojen valmistajana. Kellot koristeltiin posliinisin pienoispatsain, jotka valmistettiin Royal Crown Derbyn posliinitehtaalla. Kellojen koristeosat tehtiin polttamattomasta posliinista. Niitä hankittiin moniin Englannin merkittäviin kartanoihin.
I’m With You tour

I’m With You tour oli Red Hot Chili Peppersin kiertue. Yhtye aloitti kiertueen pitämällä sarjan yksityis-esityksiä Yhdysvalloissa. Yhdysvalloista yhtye suuntaa Aasiaan, jossa se pitää lämmittely-esityksiä, minkä jälkeen varsinainen kiertue alkaa Etelä-Amerikasta. Etelä-Amerikan jälkeen kiertue jatkuu Euroopassa. 30. heinäkuuta yhtye esiintyy Kölnissä Saksassa. Esitys välitetään satelliittien avulla elokuvateattereihin ympäri maailman. Yhtye esittää kaikki albumin "I’m With You" kappaleet, sekä muutaman vanhemman kappaleen.
Yhtyeen edellinen kiertue päättyi vuonna 2007. Tällöin yhtyeen nykyinen kitaristi Josh Klinghoffer toimi toisena kitaristina.
Trapani

Trapani on Trapanin maakunnan pääkaupunki Italian Sisiliassa.
Siellä on vähän alle 70 000 asukasta.
Historia.
Kaupunki sijaitsee mereen työntyvällä kapealla sirpin muotoisella niemellä. Trapanin nimi juontuukin kreikkalaisesta sirppiä tarkoittavasta sanasta; "drepanon". Erään myytin mukaan Trapani syntyi kun jumalatar Demeter pudotti mereen sirppinsä etsiessään tytärtään Persefonea, jonka Haades oli kaapannut.
Karthagolaiset rakensivat Trapanin laivastotukikohdakseen 260 eaa. Roomalaiset valtasivat sen 241 eaa. Kaupunki kukoisti keskiajalla Sisilian hallitsijoiden alaisuudessa. Liittoutuneet pommittivat sitä rajusti toisen maailmansodan aikana.
Talous.
Trapani on vilkas satamakaupunki, jonka talous perustuu paljolti mereen, kuten kalastukseen ja kalateollisuuteen. Mereen liittyviä tuotteita ovat myös korallituotteet ja suola. Muita tärkeitä tuotteita ovat marsalaviini ja marmori.
Nähtävyyksiä.
Trapanin kaupungissa ei ole antiikin ajan nähtävyyksiä. Monet sen historiallisista nähtävyyksistä on rakennettu barokin ajalla.
Liikenne.
Aeroporto Vincenzo Florio Trapani-Birgin lentokenttä sijaitsee 15 kilometriä Trapanista.
Trapanin satamasta on yhteydet läheisille Levanzon ja Favignanan saarille.
Ville Viljala

Ville Viljala (s. 4. helmikuuta 1995 Jyväskylän maalaiskunta) on suomalainen jalkapallomaalivahti, joka edustaa Ykkösliigassa pelaavaa Pallokerho-35:a.
Viljala on pelannut korkeimmalla sarjatasolla JJK Jyväskylän edustusjoukkueessa. Hän pelasi ensimmäisen JJK:n edustusjoukkueen ottelunsa Liigacupin pelissä RoPSia vastaan 6. helmikuuta 2011. Hän debytoi Veikkausliigassa kaudella 2012.
Ruuan valta

Käsitteellä ruuan valta viitataan politiikassa maatalouden käyttöön poliittisena välineenä, jonka avulla valtio tai joukko valtioita tarjoaa tai pidättäytyy tarjoamasta tuotteita toisille valtioille vaikuttaakseen näiden valtioiden toimintaan. OPEC tunnisti toiminnan yhtenä aseena, kun öljyä käytettiin poliittisena aseena. Ruualla on merkittävä vaikutus valtion poliittiseen toimintaan. Valtio yleensä pyrkii takaamaan kansalaisilleen ruuan saannin.
Ruuan valta on osa ruokapolitiikkaa. Ruuan valtaa käytetään usein esimerkiksi kauppasaartojen muodossa. Maailman neljä suurinta ruuan vallan käyttäjää ovat Yhdysvallat, Kanada, Australia ja Uusi-Seelanti. Yhdysvallat näyttää käyttävän ruuan valtaa rangaistuskeinona. Useat Afrikan valtiot käyttävät ruuan valtaa alueellisella tasolla.
Historiallinen tausta.
Maailmassa on neljä valtiota, joiden maataloustuotteiden vienti riittää ruuan vallan käyttämiseen: Yhdysvallat, Kanada, Australia ja Uusi-Seelanti. Huonojen satokausien sattuessa ruuan tuojavaltiot joutuvat tukeutumaan näihin valtioihin, jotka voivat näin ollen käyttää ruokaa myös muiden tavoitteiden edistämiseen. Ruuan viejävaltiot eivät yleensä pidättäydy ruuan viemisestä ulkomaille, johtuen kotimaisten tuottajien vaatimuksista.
Politiikka.
Ruokapolitiikka kattaa ruuan tuotannon, valvonnan ja sääntelyn, tarkastuksen sekä jakelun. Politiikkaan voivat vaikuttaa eettiset, kulttuurilliset, lääketieteelliset ja ympäristölliset kiistat.
Yhdysvaltain maatalousministeri Earl Butz sanoi vuonna 1974 "Ruoka on ase". OPEC oli käyttänyt öljyä poliittisena aseena, mikä avasi mahdollisuuden myös ruuan käyttämiseen vastaavalla tavalla. Ruuan valtaa voidaan käyttää myös käänteisesti, tuojavaltio voi kieltäytyä vastaanottamasta ruokaa ilman poliittisia myönnytyksiä. Tällä olisi sama vaikutus kuin, jos viejävaltio kieltäytyisi ruuan viemisestä.
Sexcetera

Sexcetera on yhdysvaltalainen Playboy TV -televisiokanavan viihteellinen asiaohjelma, joka keskittyy ihmisen seksuaalisuuteen. Suomessa ohjelmaa on esittänyt ainakin TV5.
Historia.
Sarjasta on ilmestynyt 80 jaksoa sen aloitusvuoden 1998 jälkeen, ja se on näin ollen yksi Playboyn pitkäaikaisimmista televisiosarjoista. Sarjan jokaisessa noin tunnin mittaisessa jaksossa esiintyy neljästä viiteen toimittajaa.
Sarjaan kuvataan sisältöä Yhdysvalloissa ja Euroopassa. Sisältöön kuuluu muun muassa salattu fetisismi, eroottiset trendit, seksituotteet kuten seksilelut ja pornografian julkisuuden henkilöt. Toimittajat esittävät kertomuksensa humoristisella tavalla ja naispuoliset toimittajat ovat yleensä alasti omien juttujensa aikana.
Vaikka sarjaan ei enää tuoteta uusia jaksoja, uusinnat näkyvät edelleen Playboy TV:llä ja Virgin1:lla. Kanavien nykyiset ohjelmat "69 Sexy Things 2 Do Before You Die" ja "e-Rotic" on rakennettu hyvin paljon alkuperäisen "Sexceteran" pohjalta.
Ekgoniini

Ekgoniini on alkaloidi ja YK:n huumausaineyleissopimuksessa määritelty huume.
Kokaiini on ekgoniinijohdannaisen bentsoyyliekgoniinin metyyliesteri.
Ekgoniini on tropaanialkaloidi jota esiintyy kokapensaan lehdissä, ja se on rakenteeltaan läheistä sukua kokaiinille.
Levanzo

Levanzo on saari Sisilian länsirannikolla Italiassa. Saari kuuluu Egadisaariin, jotka kuuluvat Trapanin maakuntaan. Saarelle pääsee laivalla muun muassa Trapanista.
Saarelta löydettiin vuonna 1949 esihistorialliselta ajalta olevia kalliomaalauksia ja kaiverruksia. Vanhimmat näistä neoliittiselta ja paleoliittiselta ajalta peräisin olevista teoksista ovat 12 000 vuotta vanhoja.
Claudie Haigneré

Claudie Haigneré (entinen "Claudie André-Deshays"; s. 13. toukokuuta 1957) on ranskalainen lääkäri, poliitikko ja entinen Ranskan avaruusjärjestö CNESin avaruuslentäjä (1985–1999) (spationautti ranskaksi) ja Euroopan avaruusjärjestö ESAn avaruuslentäjä (1999–2002). 
Tausta ja koulutus.
Haigneré opiskeli lääketiedettä Faculté de Médecinessä (Paris-Cochin) ja Faculté des Sciencesissä (Paris-VII). Hän hankki pätevyyden biologiassa ja urheilulääketieteessä (1981), ilmailu- ja avaruuslääketieteessä (1982) ja reumatologiassa (1984). Vuonna 1986 hän suoritti diplomin biomekaniikassa ja liikkeen fysiologiassa. Hän väitteli tohtoriksi neurotieteessä vuonna 1992.
Ura avaruuslentäjänä.
Haigneré oli varamiehistössä vuoden 1993 Mir "Altaïr" -lennolla, mihin hänen tuleva aviomiehensä Jean-Pierre Haigneré osallistui. Asteroidi 135268 Haigneré on nimetty heidän kummankin mukaan. Haigneré vieraili Mir-avaruusasemalla 16 päivän ajan vuonna 1996 osana venäläis-ranskalaista Mir "Cassiopée" -lentoa (17. elokuuta – 2. syyskuuta 1996). 
Marraskuussa 1999 Haigneré liittyi Euroopan astronauttijoukkoihin. 
Vuonna 2001 Haigneré vieraili ensimmäisenä eurooppalaisena naisena Kansainvälisellä avaruusasemalla Retkikunta 3:n aikana osana ISS "Andromède" -lentoa (21.–31. lokakuuta 2001). Hän jäi eläkkeelle ESAsta 18. kesäkuuta 2002.
Poliittinen ura.
Avaruuslentäjäuran jälkeen Haigneré astui Ranskan politiikkaan. Hänestä tuli Jean-Pierre Raffarinin hallituksen tiede- ja teknologiaministeri (kesäkuu 2002 – maaliskuu 2004) ja Eurooppa-ministeri (maaliskuu 2004 – toukokuu 2005).
Haigneré meni avaruuslentojensa välissä naimisiin Jean-Pierre Haignerén kanssa. Heillä on yksi yhteinen tytär.
Meprodiini

Alfameprodiini on rakenteeltaan petidiinin ja prodiinin kaltainen opioidi. Huumeella on kaksi isomeeriä, alfa- ja betameprodiini (CAS 468-50-8), joista alfameprodiini on enemmän käytetty.
Alfameprodiini on Suomessa laiton huume.
Jan Morávek

Jan Morávek (s. 1. marraskuuta 1989 Praha) on tšekkiläinen jalkapalloilija.
Ura.
Morávek aloitti jalkapalloilun vuonna 1995 Bohemians 1905 -joukkueessa ja nousi edustusjoukkueeseen vuonna 2006. Hän debytoi seurassa kesäkuussa 2007 1. HFK Olomoucia vastaan. Hän pelasi ensimmäisen ottelunsa Bohemians 1905 -seurassa Gambrinus ligassa marraskuussa 2007 Sparta Prahaa vastaan.
Menestyksekkään koejakson jälkeen Morávek siirtyi saksalaiseen Schalke 04:een marraskuussa 2008, ja teki seuran kanssa nelivuotisen sopimuksen maaliskuussa 2009. Hän liittyi seuraan heinäkuussa 2009. Kesällä 2010 Schalke lainasi Morávekin 1. FC Kaiserslauterniin loppukaudeksi. Vuonna 2012 Morávek siirtyi FC Augsburgiin ensin lainalle ja myöhemmin samana vuonna pysyvästi.
Moravek debytoi Tšekin maajoukkueessa maaliskuussa 2010 Skotlantia vastaan tultuaan vaihdosta sisään Jaroslav Plasilin tilalle.
Monokuro Boo

Monokuro Boolla viitataan animetyylisiin hahmoihin, jotka japanilainen yhtiö San-X on luonut. Hahmot koostuvat kahdesta siasta, mustasta ja valkoisesta, joilla on neliskulmainen vartalo, täplät silminä, kärsä, sekä kiemurainen saparo takapuolella. Niiden ympärillä nähdään usein lentävä ampiainen. Hahmojen aikaisin esiintyminen oli lisensointi- ja lahjatavaranäytöksissä Japanissa vuonna 2005.
Monokuro Boo -hahmojen iskulause on "Simple is Best" (Yksinkertainen on parasta), ja yksi tai molemmat siat voidaan myös nähdä ympärillään puhekuplia, joissa lukee "Boo", "Love?" (Rakkaus?/Rakkautta?), "Enjoy?" (Nauti?), tai "Happy" (Onnellinen).
RM Enterprises (BVI) -niminen osakeyhtiö on lisensoinut Monokuro Boo -hahmot, ja huolehtii hahmojen kehityksestä sekä mainostuksesta niin Aasiassa kuin kansainvälisillä alueillakin.
Hahmon konsepti ja nimi.
Kun kyseiset hahmot aluksi luotiin, nimenä ei ollut "Monokuro Boo", vaan "Monotone", jossa "mono" tuli sanasta "monochrome" (yksivärinen, mustavalkoinen) ja "ton" tarkoitti sikaa. Tämä sanaleikki oli se, joka alun perin innoitti suunnittelijaa luomaan mustavalkoiset hahmot. Suunnittelija tietoisesti taisteli silloista värejä suosivaa trendiä vastaan yksitoikkoisella värimaailmallaan, toivoen luovansa hauskan ja ainutlaatuisen tyylin. Esittelemällä kauppatavaraa jossa yksinomaan oli mukana mustaa, valkoista ja harmaata, suunnittelija toivoi todistavansa, että kyseisen kaltaisella konseptilla on mahdollisuus tulla hyväksytyksi ja menestyä laajemman yleisön joukossa, yleisesti kuluttajien ja söpöistä tavaroista pitävien ihmisten keskuudessa.
Hahmojen uusi nimi tulee sanoista "Monokuro" (yksivärinen, mustavalkoinen) ja "Boo" (onomatopoeettinen sana sian ääntelylle Japanissa, vrt. "röh")
Baby Boo.
Huolimatta Monokuro Boon väittämästä, että söpön ei aina tarvitse olla värikästä, San-X on myös luonut oheishahmoja, joihin kuuluu pienempiä, pastellisävyisiä tai karkin värisiä porsaita, jotka tunnetaan nimellä Baby Boo (Vauva Boo)
Baby Boo koostuu seitsemästä porsaasta, jotka on nimetty ja väritetty seuraavasti:
Baby Boo -hahmojen iskulauseita ovat "Are you happy?" ("anata wa shiawase?", oletko onnellinen?) ja "So Happy With You" ("anata to iru to tottemo kawai", niin onnellinen kanssasi). Kuten Monokuro Boo- hahmojen lähettyvillä, ampiaisen tyylinen hyönteinen on nähty leijailevan myös Baby Boo -hahmojen ympärillä, sillä eroavaisuudella että ampiaisesta on tehty mansikan tai leppäkertun näköinen. Osa Baby Boo -porsaista myös sanoo "Poo".
Katso myös.
Hello Kitty
Metadoli

Metadoli on rakenteeltaan metadonin kaltainen opioidi. Rasemetadoli on alfametadolin (CAS 17199-54-1) ja beetametadolin (CAS 17199-55-2) raseeminen seos. Alfa- ja beetametadoli esiintyvät dekstro- ja levoisomeereissä, joten yhteensä isomeerejä on neljä.
Johdannaiset.
Metadolilla on paljon johdannaisia, jotka ovat myös huumeita. Nämä kaikki ovat kielletty:
Mozia

Mozia on pieni saari Sisilian länsirannikolla Italiassa. Saari tunnetaan myös nimellä San Pantaleo. Saari kuuluu Trapanin maakuntaan.
Historia.
Foinikialaiset rakensivat saarelle kolme kaupunkia 700-luvulla eaa. Vuonna 1913 saaren osti marsalaviinejä vievän vauraan perheen jäsen Joseph Whitaker. Hän alkoi tehdä saarella kaivauksia ja löysi saaren raunioista kivimosaiikkilattioita, telakan, linnoituksen ja hautausmaan. Kaivauksissa löytyneet esineet ovat nähtävillä saarella olevassa museossa, joka on nimetty hänen mukaansa, "Museo Whitager"issa.
Islamin pyhät kirjat

Islamin pyhät kirjat ovat Jumalan profeetoilleen lähettämiä kirjoja, jotka julistavat islamia. Usko Jumalan inspiroimiin kirjoihin on yksi kuudesta islamin uskonkappaleesta. Muslimin täytyy uskoa kaikkiin pyhiin kirjoituksiin ollakseen muslimi. Usko tarkoittaa ihmisen vakuuttumista siitä, että nämä kirjat ovat Jumalan sanaa ja sisältävät totuuden. Velvoite uskoa pyhiin kirjoihin koskee kuitenkin vain niiden alkuperäistä tekstiä, sillä pyhät kirjat ovat ajan myötä turmeltuneet ei-muslimien käsissä. Poikkeuksena on vain Koraani, joka on ikuinen ja muuttumaton. Ei siis ole tarkoitus, että muslimit lukisivat muita pyhiä kirjoja. 
Islamin varsinainen sisältö löytyy Koraanista ja "haditheista" ja niiden joukosta etenkin kuudesta kirjasta, joita šiioilla täydentävät heidän omat "hadith"-kokoelmansa. Islamin uskontunnustuksen mukaisesti islamin koko sisältö on saatu yksin profeetta Muhammedin kautta näiden kirjojen kautta. 
Oppi monista pyhistä kirjoista on syntynyt Koraanin pohjalta, sillä sen useat tekstikohdat viittaavat siihen, että Koraani olisi vain kommentaaritekstiä varsinaisille pyhille kirjoille, joita ovat Toora, psalmit ja evankeliumi.
Tärkeimmät kirjat.
Oppineet ovat eri mieltä siitä, kuinka paljon pyhiä kirjoja yhteensä on. Joidenkin mielestä niitä on 104, mutta toiset antavat muita lukuja. Uskovan tulee kuitenkin tuntea Koraanin ohella seuraavat pyhät kirjat, jotka mainitaan Koraanissa:
Koraanissa on myös viittaus Johannes Kastajan kirjaan. On mahdollista, että osia siitä katsotaan esiintyvän mandaelaisten pyhissä kirjoituksissa - kuten "Genzā Rabbā". Mandaelaiset ja saabialaiset kunnioittavat Johannesta ja heidät mainitaan Koraanissa ihmisinä, jotka 'saavat palkkansa Jumalalta' - niin kuin juutalaiset ja kristityt.
Koraani vahvistaa aiemmin kirjoitetun.
Koraani ilmoittaa vain vahvistavansa aiemmin annettujen pyhien kirjoitusten sanoman. Jae 5:68 vaatii seuraamaan Tooraa ja Evankeliumia:"”Te, joilla on Kirja, teidän uskonne ei perustu mihinkään ennen kuin noudatatte Tooraa, Evankeliumia ja sitä, minkä olette saaneet Herraltanne.”"Koraani painottaa, että se itse on pyhien kirjojen selitystä ja aikaisemmin annetun tiedon vahvistusta:"”Ei tätä Koraania ole sepitetty valheellisesti ilman Jumalan käskyä, vaan se on vahvistus sille, mitä oli ennen sitä, ja selvitys Kirjalle, jota ei voi epäillä”" (10: 37).Kirja, ”jota ei voi epäillä” on Toora, ja Koraanissa useimmin mainittu profeetta onkin juuri Mooses. Koraani liittää oman sanomansa perinteeseen ja julistaa Abrahamin uskoa, jota ei kuitenkaan missään sanota "islamiksi":”"Hän on määrännyt teille uskonnoksi saman uskonnon, jonka Hän antoi Nooalle ja jonka olemme ilmoittaneet sinulle ja jonka olemme säätäneet Aabrahamille, Moosekselle ja Jeesukselle”" (42: 13).Koraani puhuttelee yleisöä, jonka ajatellaan tuntevan hyvin Raamatun. Se haluaa ohjata heitä pois Raamatun virheellisestä ymmärtämisestä. 
Profeettojen kääröt.
Koraani mainitsee myös kaksi vanhaa 'kääröä':
Prodiini

Prodiini on rakenteeltaan petidiinin kaltainen opioidihuume, jolla on kaksi isomeeriä: alfaprodiini (CAS 77-20-3) ja beetaprodiini (CAS 468-59-7). 
Prodiini on myös vaikutuksiltaan petidiinin kaltainen, mutta nopeampivaikutteinen. Sen väärinkäyttö voi olla hengenvaarallista.
Alkydi

Alkydi on maalin sideaineena käytettävä polyesteri, jota on funktionalisoitu rasvahapoilla. Sana "alkydi", alun perin "alcid", on yhdistelmä sanoista "alcohol" (alkoholi) ja "acid" (happo). Sitä ei pidä sekoittaa alkyyliin.
Alkydit valmistetaan polymeroimalla polyolia ja dikarboksyylihappoanhydridiä. Funktionalisoimalla polyesteri edelleen rasvahapolla saadaan hartsi, joka muodostaa joustavan pinnoitteen. Käyttämällä tyydyttymättömiä rasvahappoja ja kobolttikatalyyttiä alkydimaali kovettuu ilmassa, koska happi reagoi rasvahapon alkeeniryhmän kanssa, muodostaa lipidiperoksideja ja siten ristisilloittaa rasvahapot toisiinsa kiinni. Rasvahappojen määrästä riippuu, kuinka helposti maali kovettuu: vähärasvahappoiset maalit kovettuvat vasta kuumennettaessa, joten niitä käytetään vain teollisuudessa, kun taas pitemmälle funktionalisoituja, helposti ilmassa kovettuvia maaleja myydään kuluttajille.
Korkeampilaatuisia alkydejä valmistetaan sekoittamalla polyoli, dianhydridi ja rasvahappo ja kuumentaa reaktioseosta kunnes sen viskositeetti on riittävä. Edullisempia alkydeitä saadaan ensin transesteröimällä suoraan triglyseridejä (rasvoja) polyolin kanssa ja lisäämällä sitten anhydridi. Tavallisimpia happoanhydrejä ovat ftaalianhydridi ja maleiinianhydridi ja polyoleja trimetylolipropaani, glyseroli ja pentaerytritoli. Rasvoja tai rasvahappoja saadaan esim. pellavaöljystä.
Vesiohenteista lateksimaalia ei kannata yrittää sävyttää alkydimaalilla, se ei sekoitu eikä muuta väriä.
Alfentaniili

Alfentaniili (R-39209, kauppanimi Alfenta, Rapifen) on voimakas, mutta lyhytvaikutteinen analgeetti, joka kuuluu opioideihin. Se on fentanyylin johdannainen, ja sitä heikompi, mutta nopeampi vaikuttamaan. Sen vaikutusaika on vain 5–10 minuuttia. Sitä käytetään anestesiana leikkauksissa.
Suomessa alfentaniililla on myyntilupa valmistenimillä Alfentanil Hameln, Alfentanil Kalceks ja Rapifen
Aquila-luokka

Aquila-luokka oli Italian kuninkaallisen laivaston neljän aluksen muodostama tiedusteluristeilijäluokka (), jonka alukset myöhemmin luokiteltiin hävittäjiksi.
Alukset.
Romania tilasi vuonna 1913 Vifor-luokan alukset Pattisonin telakalta Napolista. Ne suunnitteli insinööri Luigi Scaglia ja ne aseistettiin kolmella 4,7 tuuman 34 pituuskaliiperin tykillä, neljällä 75 millimetrin 50 pituuskaliiperin tykillä ja viidellä torpedoputkella. Niiden toiminta-aikana piti olla kymmenen tuntia täydellä nopeudella toimittaessa Mustallamerellä.
Italian liityttyä ensimmäiseen maailmansotaan alukset pakkolunastettiin 5. kesäkuuta 1915 niiden ollessa ainoastaan 60 prosenttisesti, ei edes aloitettu, 20 prosenttisesti ja 50 prosenttisesti valmiita. Ne liitettiin Regia Marinaan 27. heinäkuuta 1916 tiedusteluristeilijöinä.
Martín Montoya

Martín Montoya Torralbo (s. 14. huhtikuuta 1991 Gavà, Barcelona, Katalonia) on espanjalainen jalkapalloilija, joka pelaa oikeana puolustajana kotimaassaan Real Betisin joukkueessa.
Seurajoukkueura.
Barcelona.
Montoya aloitti jalkapalloilun kotikaupunkinsa seurassa CF Gavàssa, josta hän siirtyi FC Barcelonan juniorikouluun, "La Masiaan" 9-vuotiaana. Hän nousi seuran B-joukkueeseen vuonna 2009.
Kaudella 2009–2010 Montoya pelasi Barcelona B:n riveissä 22 ottelua Segunda División B:ssä, josta joukkue nousi kauden päätteeksi Segunda Divisióniin. Helmikuussa 2011 hän debytoi Barcelonan edustusjoukkueessa tultuaan vaihdosta sisään Adrianon tilalle viideksi viimeiseksi minuutiksi otteluun RCD Mallorcaa vastaan.
Maaliskuun 2011 lopussa Montoya yhdistettiin siirtohuhuissa Valenciaan. Huhtikuussa hän oli ensimmäistä kertaa Barcelonan avauskokoonpanossa vierastappiossa Real Sociedadia vastaan. Hän loukkaantui ottelussa ja oli sivussa loppukauden.
Montoya solmi Barcelonan kanssa keväällä 2014 neljän vuoden jatkosopimuksen.
Elokuussa 2016 Montoyan sopimus purettiin pelaajan ja Barcelonan yhteisellä päätöksellä.
Valencia.
Montoya liittyi Valenciaan 1. elokuuta 2016 neljän vuoden sopimuksella. Ensimmäisellä kaudellaan hän pelasi 29 liigaottelua ja teki niissä kaksi maalia. Kaudella 2017–2018 hän pelasi 25 liigaottelua eikä tehnyt maaleja.
Brighton &amp; Hove Albion.
Elokuussa 2018 Montoya siirtyi englantilaisseura Brighton &amp; Hove Albioniin. Ensimmäisellä kaudellaan hän pelasi Valioliigassa 25 ottelua, joista 24 ottelussa täyden ajan. Kaudella 2019–2020 hän pelasi Valioliigassa 27 ottelua, joista 23 ottelua avauskokoonpanossa ja 13 ottelussa täydet minuutit. Maaleja hän ei kahden valioliigakautensa aikana tehnyt.
Maajoukkueura.
Montoya on pelannut useita otteluita Espanjan nuorisomaajoukkueissa. Hän oli mukana voittamassa alle 17-vuotiaiden EM-kultaa vuonna 2008, alle 19-vuotiaiden EM-hopeaa vuonna 2010 ja alle 21-vuotiaiden EM-kultaa vuonna 2011. Ensimmäisen kutsunsa Espanjan A-maajoukkueeseen hän sai elokuussa 2011 mutta pelaamaan hän ei päässyt.
Sari Viitasalo

Sari Johanna Viitasalo-Flander (s. 21. syyskuuta 1965 Kauhajoki) on suomalainen näyttelijä. Hän on näytellyt muutamissa suomalaisissa elokuvissa ja televisiosarjoissa, joista mainittakoon "Kumman kaa"- tv-sarjan Marjon rooli. Hän on myös näytellyt teattereissa, muun muassa Uudessa teatterissa ja Aurinkoteatterissa.
Viitasalo on opiskellut Lahden kansanopiston teatterikoulutuksessa vuosina 1985–1986. Näyttelijätöiden lisäksi hän työskentelee psykoterapeuttina.
Huumausaineyleissopimus

Huumausaineyleissopimus on Yhdistyneiden kansakuntien (YK) sopimus huumeiden kieltämiseksi vuodelta 1961. Se korvasi aiemmin käytössä olleen kansainvälisen oopiumisopimuksen.
Huumausaineyleissopimuksessa kiellettiin kannabishuumeet, kokahuumeet, oopiumhuumeet, ja näiden tapaiset. Fentanyyli ja useita sen johdoksia kiellettiin. YK:n tavoite oli täysin huumeeton maailma vuoteen 2008 mennessä. Suomi ratifioi sopimuksen 1965.
Sopimus ei koskenut useita huumeita. Esimerkiksi amfetamiineja ei kielletty tässä sopimuksessa, mutta ne kiellettiin 1971 laaditussa psykotrooppisia aineita koskevassa yleissopimuksessa.
Yleissopimus jakaa aineet neljään luokkaan lääkinnälisen- ja päihdekäytön mukaan. Tiukimmin kontrolloidaan luokkaa IV, jonka aineet katsotaan vaarallisimmiksi ja joilla on vähiten lääketieteellistä käyttöä. Luokkien I - III aineita kontrolloidaan tiukimmin luokassa I ja väljimmin luokassa III. Lista aineista ja luokista on päivitetty viimeksi joulukuussa 2014.
Huhtikuussa vuonna 2016 YK järjesti erityisistunnon huumeista. Alun perin istunto suunniteltiin järjestettävän vuonna 2019, mutta Kolumbian, Meksikon ja Guatemalan toiveesta istunto aikaistettiin. Erityisistunnossa ei muutettu mitään vallalla olevaan sopimukseen ja mm. The Global Commission on Drug Policy jätti tiedotteen jossa se kertoi olevansa "syvästi pettynyt" loppuasiakirjaan ja yksi sen jäsenistä, Richard Branson kutsui erityisistunnon kuukausia kestäneen valmistelun seuraamista "kuin katsoisi junaonnettomuutta hidastettuna". Seuraava erityisistunto huumeista on suunniteltu järjestettävän alkuperäisenä ajankohtana, vuonna 2019.
Morgan – toivoton tapaus

Morgan – toivoton tapaus ("Morgan!", myös "Morgan: A Suitable Case for Treatment") on British Lion Filmsin tuottama komediaelokuva vuodelta 1966. Sen ohjasi Karel Reisz ja tuotti Leon Clore David Mercerin elokuvakäsikirjoituksen pohjalta.
Elokuvan pääosia näyttelevät David Warner, Vanessa Redgrave ja Robert Stephens kanssaan Irene Handl ja Bernard Bresslaw.
Elokuva kertoo Morganista, jolla on pakkomielle Karl Marxia ja gorilloja kohtaan ja joka yrittää estää vaimoansa avioitumasta uudelleen.
Elokuva oli ehdolla parhaan naispääosan (Vanessa Redgrave) ja parhaan puvustuksen Oscar-palkinnon voittajaksi. Se oli ehdolla myös Kultaisen palmun saajaksi Cannesin elokuvajuhlilla vuonna 1966. Redgrave oli ehdolla myös parhaaksi naisnäyttelijäksi.
"The New York Timesin" kriitikot valitsivat "Morganin" vuonna 2004 yhdeksi kaikkien aikojen tuhannesta parhaasta elokuvasta maailmassa.
Yhdysvaltalainen näyttelijä Morgan Fairchild valitsi taiteilijanimensä tämän elokuvan mukaan.
Éric Grauffel

Éric Grauffel (s. 8. joulukuuta 1979) on ranskalainen urheiluampuja. Hän on pistoolin practical-ammunnan open-luokan viisinkertainen maailmanmestari ja euroopanmestari. Maailmanmestaruudet Grauffel saavutti peräkkäisissä kisoissa vuosina 1999, 2002, 2005, 2008 sekä 2011 ja euroopanmestaruudet myös peräkkäisissä kisoissa vuosina 1998, 2001, 2004, 2007 ja 2010. 
Ensimmäiset mestaruutensa Grauffel voitti ollessaan vielä juniorikategoriassa. Viimeisten 13 vuoden aikana Grauffel on voittanut 208 kilpailustaan yli 97 prosenttia, ja harvoista tappioista puolet tuli vuonna 1998. Näitä kaikkia voidaan pitää todella uskomattomina saavutuksina practical-ammunnassa, jossa hän on ollut ylivoimainen viime vuosina. Hän on monien mielestä paras practical-ampuja kautta aikain. 
Grauffelin vahvuuksina pidetään eritoten hänen todella varmaa ammuntaansa kaikissa olosuhteissa. Hän ampuu aina todella nopeasti ja todella tarkasti. Tämän tason Grauffel on saavuttanut vain harjoittelemalla. Omien sanojensa mukaan hän on elämänsä aikana ampunut jo yli kaksi miljoonaa laukausta.
Grauffelin menestyksen takana on myös toimiva kalusto. Häntä on sponsoroinut yli kymmenen vuotta italialainen aseyritys Tanfoglio, joka toimittaa hänelle aina uusimman ja toimivan kaluston. Grauffelilla on myös lukuisia muita sponsoreita. Tanfoglio on lanseerannut Eric Grauffelin nimellä asemallin - Gold custom Eric - jota Eric itse myös käyttää, kaliiperinaan .38 super. Ase on täysin maailmanmestarin itse suunnittelema ja tehty puhtaasti kilpailukäyttöön.
Maissitärkkelys

Maissitärkkelys on maissista valmistettua tärkkelystä. Maissitärkkelystä käytetään sakeuttamisaineena nestemäisissä ruuissa, kuten kastikkeissa, mehuissa ja kiisseleissä sekä myös sidosaineina lääkkeissä. Sitä käytetään joskus jauhojen sijaan, koska se muodostaa läpinäkyvän sekoituksen samean sijaan. Maissitärkkelyksen keksijänä pidetään Thomas Kingsfordia, joka kehitti aineen 1840-luvulla ja perusti sittemmin suureksi kasvaneen tärkkelystehtaan.
Myös kauppanimillä "maizena" ja "maisena" tunnettu maissitärkkelys on maissinjyvistä saadusta ydinjauhosta erotettua, tummaa tai vaaleaa tärkkelysjauhoa. Se sekoitetaan ruokaan samalla tavoin kuin perunajauho eli ensin pieneen määrään kylmää vettä ja sitten tämä seos varovasti ja koko ajan sekoittaen kuuman ruoan sekaan.
Puhdistus (elokuva)

Puhdistus on vuonna 2012 ensi-iltansa saanut Antti J. Jokisen ohjaama elokuva. Se perustuu Sofi Oksasen samannimiseen Finlandia-palkittuun (2008) kirjaan. Elokuva kuvattiin Virossa.
Jokinen koekuvasi elokuvaa varten 180 näyttelijää. Sofi Oksanen osallistui käsikirjoituksen tekoon. Elokuvan pääosissa näyttelevät Peter Franzén, Tommi Korpela, Krista Kosonen ja Laura Birn.
"Puhdistus" oli Suomen ehdokas Oscar-palkinnon saajaksi parhaan vieraskielisen elokuvan kategoriassa, mutta ei päässyt viiden parhaan joukkoon.
Elokuva voitti viisi Jussi-palkintoa 2013. Palkinnot tulivat naispääosasta (Laura Birn), naissivuosasta (Liisi Tandefelt), kuvauksesta (Rauno Ronkainen), äänisuunnittelusta (Kirka Sainio) sekä maskeerauksesta (Riikka Virtanen).
Arvioita.
"Puhdistus" sai suomalaiskriitikoilta enimmäkseen myönteisiä arvioita, mutta kriittisiä äänenpainojakin oli. "Turun Sanomien" Tapani Maskulan mielestä elokuva on raskassoutuinen, vaikka levottomalla kameratyöskentelyllä ja nopeilla leikkauksilla siihen on yritetty saada keinotekoista vauhtia. Se on hänestä laajalle yleisölle suunnattu väkivaltadraama, jossa pohjana olevan romaanin kovin monet tasot ja yksityiskohdat on uhrattu yksioikoiselle kommunisminvastaisuudelle. Hänestä kahden naishahmon roolit näytellään hyvin, mutta miehistä piirretään vain karkeat karikatyyrit.
Segundo Castillo

Segundo Alejandro Castillo Nazareno (s. 15. toukokuuta 1982 Esmeraldas, Ecuador) on ecuadorilainen jalkapalloilija. Hän on pelipaikaltaan puolustava keskikenttäpelaaja.
Seurajoukkueura.
Castillo aloitti ammattilaisuransa Club Deportivo Espolista, jossa hän pelasi seuraavat kolme vuotta. Vuonna 2003 hän siirtyi Club Deportivo El Nacionaliin, joka on yksi maan menestyneimmistä seuroista kautta aikain. Joukkueessa pelatessaan Castillo voitti sarjamestaruudet peräkkäisinä vuosina 2005 ja 2006. Hän pelasi kolmen kauden aikana yhteensä 112 ottelua ja teki niissä 11 maalia.
Elokuussa 2006 Castillo vaihtoi mannerta Eurooppaan ja siirtyi serbialaisseura Punaiseen tähteen. Hän teki ensimmäisellä kaudellaan kahdeksan maalia ja oli yksi joukkueen luottopelaajista, kun se voitti tuplan vuonna 2007.
Elokuussa 2008 hän siirtyi kauden 2008–2009 kestävällä lainasopimuksella Englannin Valioliigassa pelanneeseen Evertoniin. Castillo pelasi ensimmäisen ottelunsa Valioliigassa 14. syyskuuta 2008 Stoke Cityä vastaan. Hän teki ainoan maalinsa joukkueessa 18. syyskuuta 2008 UEFA Cupin ottelussa belgialaista Standard Liègeä vastaan. Hänen siirrostaan ei tehty kauden jälkeen kuitenkaan pysyvää ja niin hän palasi takaisin Belgradiin. Tiedettävästi serbialaisseuran pyyntihinta Castillosta arviolta noin 5 miljoonaa puntaa oli liian suuri.
Tästä huolimatta Castillo palasi Valioliigaan seuraavaksi kaudeksi, siirryttyään vuoden lainasopimuksella Wolverhamptoniin 31. elokuuta 2009. Hän teki ensiesiintymisensä joukkueessa 20. syyskuuta 2009 ottelussa Fulhamia vastaan.
29. heinäkuuta 2009 hänen ilmoitettiin palaavan kotimaahansa Ecuadoriin. Hän teki sopimuksen Deportivo Quiton kanssa. Sittemmin hän pelasi muun muassa meksikolaisseura Pachucassa.
Maajoukkueura.
Castillo teki ensiesiintymisensä Ecuadorin maajoukkueessa 17. elokuuta 2005 Venezuelaa vastaan. Hän pelasi vuoden 2006 MM-kilpailuissa, joissa joukkue eteni neljännesvälieriin saakka ja Castillo pelasi avauskokoonpanossa täyden peliajan lukuun ottamatta jatkopaikan kannalta merkityksetöntä viimeistä alkulohko-ottelua. Kaikkiaan hän pelasi maajoukkueessa 88 ottelua ja teki niissä kahdeksan maalia.
Simpson-planeettavaihde

Simpson-planeettavaihde on parannettu versio kahden hammasluvuiltaan identtisen, yksinkertaisen planeettavaihteen yhdistelmärakenteesta, jossa kummallakin planeettavaihteella on yhteinen aurinkopyörä sekä toisen plv:n kehäpyörä on yhdistetty toisen planeettakannattimeen. Toiminnan kannalta rakenteessa on neljä erillistä osakokonaisuutta: aurinkopyörät (A), kehäpyörä (K), planeettakannatin (P) sekä kehäpyörän ja planeettakannattimen yhdistelmä (KP).
Simpson-planeettavaihteen keksijä on yhdysvaltalainen Howard W. Simpson.
Simpson-planeettavaihteen ominaispiirre on se, että ulostulona toimii aina kehäpyörän ja planeettakannattimen yhdistelmä (KP) ja että sisääntuloina vaihtelevat kehäpyörä (K) ja aurinkopyörät (A). Lukittavina osina ovat planeettakannatin (P) ja aurinkopyörät (A). Simpson-plv:n toteutustapa on sellainen, että rattaiden hammasluvut vaikuttavat vähän saataviin välityssuhteisiin, jolloin hyvin erilaisillakin hammasluvuilla saadaan vaihteiden välille sopiva porrastus. Haittapuolena on kapeaksi jäävä välityssuhdealue, jota pystyy laajentamaan vain lisäämällä vaihteistoon yksi tai useampi planeettavaihde.
Eri vaihteet kytketään oheisessa taulukossa esitetyllä tavalla. Ajettaessa eteenpäin monilevykytkin C1 on päällä kaikilla vaihteilla. 1-vaihteella toinen aktiivinen elementti on vapaakytkin F1. 2-vaihteella lukittuna on jarrupanta B1. 3-vaihde on suora välitys ja se saadaan lukitsemalla monilevykytkin C2.
Peruutusvaihteella momentti tuodaan sisään monilevykytkimen C2 kautta ja lisäksi jarrupanta B2 on kytkettynä. Vapaakytkin F1 pyörii peruutusvaihteella väärään suuntaan, joten se pysyy auki eikä välitä momenttia. 1-vaihteella vapaakytkin tarkoittaa sitä, että moottorijarrutusta ei ole lainkaan, jolloin liikkuminen pehmeämpää, mutta jarrutusominaisuudet kärsivät. Kun ajetaan mäkisessä maastossa tai suurella kuormalla, ajaminen pelkällä 1-vaihteella vähentää nopeuden kiihtymistä alamäissä ja säästää jarruja. Tällöin jarrupanta B2 korvaa vapaakytkimen F1.
Simpson-planeettavaihde on tunnistettavissa välityssuhteiden perusteella: Ensimmäiseksi ylin eli 3-vaihde on aina suora. Toiseksi 1-vaihteen välityssuhde on aina "2 pilkku joitain desimaaleja" ja 2-vaihteen välityssuhde "yksi pilkku samat desimaalit", esimerkiksi arvo u=2,50 antaa välityksiksi 2,40, 1,40 ja 1,00.
Tapaus Punahilkka

Tapaus Punahilkka () on vuonna 2005 julkaistu tietokoneanimoitu toiminnallinen komediaelokuva, jonka ovat tuottaneet Blue Yonder Films ja Kanbar Entertainment. Elokuvan käsikirjoittivat ja ohjasivat Cory Edwards, Todd Edwards ja Tony Leech ja sen alkuperäisiä ääninäyttelijöitä ovat Anne Hathaway, Glenn Close, Jim Belushi, Patrick Warburton, Andy Dick, David Ogden Stiers, Xzibit, Anthony Anderson ja Chazz Palminteri.
Elokuva perustuu punahilkka-kansanperinteeseen ja se on saanut vaikutteita myös elokuvista "Rashomon – paholaisen portti" ja "Epäillyt". Elokuva alkaa Punahilkan isoäidin mökiltä, jonne on kerääntynyt väkeä selvittämään, mitä talossa on tapahtunut. Poliisit yrittävät selvittää tapahtumaa ja Punahilkka, isoäiti, susi ja puunhakkaaja pääsevät kukin kertomaan oman versionsa tarinasta.
Elokuvan jatko-osa "Tapaus Punahilkka 2" julkaistiin vuonna 2011.
Isha Koppikar

Isha Koppikar (s. 19. syyskuuta 1976 Bombay, Maharashtra) on intialainen näyttelijä ja malli. Hän on esiintynyt hindin-, tamilin-, kannadan-, telugun- ja marathinkielisissä elokuvissa.
Yksityiselämä.
Koppikar meni naimisiin Timmy Narangin kanssa 29. marraskuuta 2009. Heidän tyttärensä syntyi vuonna 2014.
Minnesotan yliopisto

Minnesotan yliopisto () on yhdysvaltalainen julkinen tutkimusyliopisto, joka sijaitsee Minneapolisissa ja Saint Paulissa Minnesotassa. Se on suurin ja vanhin osa Minnesotan yliopistojärjestelmää. Sen kampus on Yhdysvaltain neljänneksi suurin 52 557 opiskelijalla lukukautena 2011–2012. Yliopistoa pidetään Public Ivy -tasoisena, eli julkisena yliopistona, joka vastaa laadultaan Ivy League -yliopistoja.
Historia.
Minnesotan yliopistossa oli vuonna 1959 noin 25 000 opiskelijaa. Sen pääkampus oli 1960-luvun alussa Amerikan suurin erillinen yliopistokeskus, ja sen opiskelijat ja opettajat yhdessä muodostivat kymmenen prosenttia kaupungin väestöstä.
Kanttiini

Kanttiini on erilaisten laitosten, kuten varuskunnan ja sairaalan tiloihin sijoitettu pieni ravintola tai myymälä. Joissakin yhteyksissä kanttiinilla voidaan tarkoittaa edellämainittujen kaltaisen laitosten, kuten koulun kahviota, jossa kahvin ja virvokkeiden ohella myydään esimerkiksi makeisia ja erilaisia tarvikkeita.
Sanan merkityksiä.
Kanttiini-sanan merkitys on ajan kuluessa muuttunut. Nimityksen taustalla on italian sana "cantina". Aiemmin "cantina" on tarkoittanut viinikellaria. Esimerkiksi sanalla "kanttiini" voidaan tarkoittaa suomalaisten vankiloiden päivittäistavarakauppaa.
Suomalaisten vapaaehtoisten ollessa Saksassa jääkärikoulutuksessa vuosina 1914-1918, kanttiinilla tarkoitettiin ruokalaa, jossa aluksi ruokailivat pfadfinderit ja myöhemmin vain ylennetyt, ryhmän- ja joukkueenjohtajat.
Sotien aikana ja jälkeen Suomessa kanttiini on ollut yksi lottien ja myöhemmin sotilaskotisisarten ylläpitämistä palveluista, osa sotilaskotitoimintaa. Väinö Linna kuvaa romaanissa Tuntematon sotilas kanttiinin eli "sotapesän" sodanaikaisia valikoimia: "Siellä myytiin korvikkeella sekoitettua kahvia, kivikovia vesirinkilöitä, tupakkaa, partakoneen teriä, kirjekuoria ja kirjoituslehtiöitä." 
Sotilaskanttiini seuraa mahdollisuuksien mukaan joukkojen mukana sotilaskotiautolla.
Jure Golčer

Jure Golčer (s. 12. heinäkuuta 1977 Maribor) on slovenialainen maantiepyöräilijä, joka kilpaili ammattilaisena vuosina 2002–2018. Hän edusti useita UCI Continental Circuits -tason joukkueita. 
Golčer voitti Slovenian ympäriajon 2006 ja 2008. Vuoden 2006 kilpailussa hän sijoittui alun perin toiseksi, mutta nousi voittajaksi Tomaž Nosen jäätyä kiinni dopingista. Golčer kilpaili myös maastopyöräilyssä ja saavutti maratonmatkan EM-pronssia 2003. 
Saavutuksia.
Lähde: Cycling Archives, Pro Cycling Stats
Jadranska Magistrala, kokonaiskilpailun voitto 
Maastopyöräilyn maratonmatkan EM-kilpailut, pronssia
Slovenian ympäriajo, kokonaiskilpailussa toinen, 5. etapin voitto
Itävallan ympäriajo, kokonaiskilpailussa toinen
Giro del Trentino, kokonaiskilpailussa toinen
Giro d'Oro, voitto
GP Hydraulika Mikolasek, voitto
GP Schwarzwald, voitto 
Slovenian ympäriajo, kokonaiskilpailun voitto
Maantieajon Slovenian-mestaruus
Itävallan ympäriajo, kokonaiskilpailussa kolmas
Slovenian ympäriajo, kokonaiskilpailun ja 3. etapin voitto
Slovenian ympäriajo, kokonaiskilpailussa kolmas
GP Izola, voitto
Knut Tallqvist

Knut Leonard Tallqvist (16. maaliskuuta 1865 Kirkkonummi – 16. elokuuta 1949 Helsinki) oli suomalainen seemiläisten kulttuurien tutkija ja Helsingin yliopiston itämaiden kirjallisuuden professori. Hän oli tunnettu erityisesti assyriologian tutkijana.
Henkilöhistoria.
Tallqvistin vanhemmat olivat rovasti Johan Stefan Tallqvist ja Johanna Sofia Rindell. Knut Tallqvistin vanhempi veli Josef Verner Tallqvist (1862–1960) oli Helsingin yliopiston kansantalous- ja tilastotieteen ylimääräinen professori 1920-luvulla. Perhe oli ruotsinkielinen, mutta säilyneen kirjeenvaihdon perusteella voidaan päätellä Knut Tallqvistin olleen käytännössä kaksikielinen.
Tallqvist pääsi ylioppilaaksi ruotsalaisesta normaalilyseosta 1883 ja valmistui filosofian kandidaatiksi 1887, maisteriksi ja lisensiaatiksi 1890 ja tohtoriksi 1894. Hän opiskeli assyriologiaa 1889–1890 Leipzigissa Saksassa ja teki 1893–1895 tutkimusmatkan Syyriaan, Palestiinaan ja Egyptiin.
Tallqvist toimi Helsingin yliopiston assyriologian ja seemiläisten kielten dosenttina 1891–1899, itämaiden kirjallisuuden professorina 1899–1933, historiallis-kielitieteellisen osaston dekaanina 1920–1930 sekä historiallis-kielitieteellisen laitoksen esimiehenä 1904–1935. Hän oli yliopiston filosofisen tiedekunnan promoottori 1932 ja sai Lundin yliopiston kunniatohtorin arvon 1918.
Tallqvist oli Suomen Tiedeseuran puheenjohtaja 1912–1913 ja seuran hallituksen jäsen vuodesta 1923. Hän oli Tieteellisten seurain valtuuskunnan jäsen vuodesta 1917 ja valtuuskunnan varapuheenjohtaja vuodesta 1936. Tallqvist kuului myös Suomen itämaisen seuran perustajiin ja toimi seuran puheenjohtajana 1917–1949. Tallqvist oli Suomalais-ugrilaisen seuran ja Royal Asiatic Society of Great Britain and Ireland -yhdistyksen kunniajäsen.
Tallqvist oli naimisissa 1895–1939 Irene Bäckströmin (k. 1939) kanssa. Heillä oli kolme lasta. Georg Nathanael Tallqvistista (s. 1903) tuli kirurgiaan ja urologiaan erikoistunut lääkäri.
Professorina Tallqvistin kerrotaan olleen vaativa ja suhtautuneen naisopiskelijoihin verraten tylysti. Hän kuvasi assyriologiaa "luunkovaksi työksi" ("benhårt arbete") ja neuvoi opiskelijoita harjoittelemaan sunnuntaikävelyillään nuolenpäitä kävelykepillä hiekkaan.
Kirjallinen tuotanto.
Suomennoksia.
Tallqvist käänsi Gilgameš–eepoksen ruotsin kielelle. Hän oli myös mukana suomentamassa Koraania.
Antero Rinne (yhteiskuntatieteilijä)

Antero Rafael Rinne (7. syyskuuta 1896 Turku – 5. elokuuta 1950 Turku) oli suomalainen yhteiskuntatieteilijä.
Rinteen vanhemmat olivat rakennusmestari Kustaa Anton Rinne ja Elsa Elisabeth Sippola. Hän pääsi ylioppilaaksi 1917 ja valmistui filosofian kandidaatiksi 1921, lisensiaatiksi 1931 ja tohtoriksi 1932.
Rinne oli Yhteiskunnallisen korkeakoulun sosiologian ja sosiaalipsykologian vt. professori 1944–1947 ja professori 1947–1950. Hän oli lisäksi Yhteiskunnallisen korkeakoulun osuustoimintaopin opettajana 1934–1939 ja toimi korkeakoulun rehtorina 1948–1950. Hän oli Talousneuvoston jäsen 1947–1948 ja sosialisoimiskomitean jäsen 1946–1950. Rinne oli myös Suomen Sosialidemokraatin taidearvostelija 1933–1950, Filosofisen yhdistyksen johtokunnan jäsen ja rahainhoitaja 1935–1947, valtion taidelautakunnan jäsen 1948–1950 ja Taideteollisen yhdistyksen johtokunnan jäsen 1946–1950. Vuonna 1939 hän oli yksi Nykytaide ry:n perustajista. 
Vuonna 1947 valmistunut Rinteen teos "Sosiologian pääpiirteet" oli ensimmäinen suomenkielinen sosiologian yliopistollinen oppikirja. Se tosin ilmestyi vasta vuonna 1954, Rinteen kuoleman jälkeen. Rinne esitteli siinä saksalaisia ja muita eurooppalaisia alan klassikoita, mutta se ei ulottunut uuden polven yhdysvaltalaiseen tieteilijäpolveen.
Antero Rinne oli naimisissa vuodesta 1934 Aino Marja Veivon kanssa.